Diari Oficial de la Generalitat Valenciana


Sumari del DOGV 5562, del 24-07-2007 (2007/9711)

ACORD de 20 de juliol de 2007, del Consell, pel que es declara d'interés comunitari una actuació integral consistent en la instal·lació d'una planta d'assecament de fangs de depuradora al terme municipal d'Alacant.
----------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5562

Data del DOGV
:   24-07-2007

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2007/9711


Data del document
:   20-07-2007

Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Acord

Descriptors 

:   * Alacant
    * pla d'urbanisme
    * tractament de l'aigua

ACORD de 20 de juliol de 2007, del Consell, pel que es declara d'interés comunitari una actuació integral consistent en la instal·lació d'una planta d'assecament de fangs de depuradora al terme municipal d'Alacant. [2007/9711]  
El Consell, en la reunió del dia 20 de juliol de 2007, va adoptar l'acord següent:  
Examinat l'expedient promogut per la mercantil Cemex España, SA., en sol·licitud de declaració d'interés comunitari pel procediment extraordinari de l'article 20 de la Llei 4/1992, de 5 de juny, de la Generalitat, sobre Sòl No Urbanitzable, per a la instal·lació d'una planta d'assecament de fangs de depuradora a la partida Fontcalent-Serreta Llarga, polígon 43, parcel·la 3, del municipi d'Alacant, i de conformitat amb els següents,  
ANTECEDENTS DE FET  
Primer  
En el Registre d'entrada del Servei Territorial d'Ordenació del Territori d'Alacant es va presentar documentació relativa a la sol·licitud de declaració d'interés comunitari per a l'ampliació d'ús d'una fàbrica de ciments a planta d'assecament de fangs de depuradores per a la posterior valorització energètica a la partida Fontcalent-Serreta Llarga, polígon, 43, parcel·la 3, del municipi d'Alacant. Revisada la documentació presentada, es va requerir l'interessat, de 27 de gener de 2005, perquè la complete en els termes de la Llei 4/1992, de 5 de juny, de la Generalitat, sobre sòl no urbanitzable, i l'última documentació complementària va tenir entrada el 14 de desembre de 2006.   
Segon  
En l'expedient consten els informes sectorials següents, de conformitat amb l'article 18.3 de l'esmentada Llei 4/1992:  
- Ajuntament d'Alacant, entrat amb data 2 de maig de 2006, en sentit favorable, ponderant els aspectes següents:  
1) Sobre l'àmbit d'actuació: en la proposta es considera com a superfície total del sòl de l'actuació 261.590,53 m², segons l'escriptura d'agrupació i declaració d'obra nova de la finca registral 32.165, protocol·litzada el 13 d'agost de 1980, davant del notari Sr. Antonio Soto Bisquet.  
D'aquesta superfície es considera raonable deduir la superfície consolidada del complex primitiu de la fàbrica de ciments, estimada en 164.722 m², amb la qual cosa la superfície afecta seria de 96.868,53 m².  
2) Sobre el valor equivalent a la cessió de sòls dotacionals públics: en la proposta es considera com a sòl de cessió que s'ha de computar la superfície de sòl necessària per a l'ampliació del viari públic (dues rotondes i accessos), amb una superfície total d'11.400 m². No obstant això, cal assenyalar a aquest respecte que perquè es considere aquesta superfície haurà de formalitzar-se a favor de l'administració que corresponga, municipi o Generalitat, les cessions d'aquests terrenys, amb caràcter previ al començament de l'actuació.  
S'obté, per tant, com superfície de sòl que s'ha de cedir 38.747,42 m².   
Valor equivalent al sòl de cessió: 38.747,42 x 3 euros/m² = 116.242,26 euros.  
Si es formalitza la cessió de sòl per a viaris públics: a deduir: 11.400 m² x 3 euros/m² = 34.200 euros.  
Respecte al cost del condicionament i urbanització del 10% de sòl destinat a zona verda, s'observa error en la proposta, en aplicar aquest percentatge sobre els 38.747,42 m² de sòl a cedir, quan el 10% de zones verdes ha de referir-se al total de la superfície computable, és a dir: 10% de 96.868,53 m² = 9.686,85 m² x 8 euros/m² = 77.494,80 euros.  
3) Sobre el valor de les obligacions equivalents al 10% de l'aprofitament: atesa l'escassa entitat de les edificacions projectades respecte al conjunt de les instal·lacions, s'avalua la cessió de l'aprofitament en el 15% del valor de les obres de condicionament i urbanització requerides per l'actuació.   
Prenent com a base el cost que estimen en el seu projecte de les obres d'urbanització el total del qual puja a 1.374.151,61 euros. En conseqüència, estimen el valor d'aquestes obligacions en: 15% d'1.374.151,61 euros = 206.123 euros.  
4) Sobre la compensació pel cànon no consumit de la SWS 5918/0381 (Resolució 133/2002).  
Se suposa que el cànon anual equivalent a 29.441,31/20 = 1.472,06 euros, i ja que la meritació es produeix a l'inici de cada període, es proposa que a data actual s'han consumit quatre anualitats del DIC 133/2002, per la qual cosa la quantitat que haurà de compensar-se en concepte de cànon no consumit serà de 16x1.472,06 = 23.553,96 euros.  
En conclusió, en atenció a la superfície, 261.590,53 m², les compensacions urbanístiques serien:  
1. Valor equivalent per cessió de sòls dotacionals públics: 116.242,26 euros.  
2. Valor del cost d'urbanització del 10% de zones verdes: 77.949,80 euros.  
3. Valor equivalent al 10% de l'aprofitament: 206.123,00 euros.  
4. A deduir: cànon no consumit per DIC 133/2002: ?23.552,96 euros.  
Import de les compensacions: 376.307,10 euros.  
De la quantitat resultant anterior, es deduiran les cessions de sòl que es formalitzen, com les superfícies a cedir per a viaris públics (11.400 m² per valor de 34.200 euros) i valor assignat a la parcel·la lliurada a compte de 12.897 m² (parcel·la donada el juliol de 2005) estimat en 38.691 euros.  
En conseqüència, s'emet informe favorable a l'activitat en el procediment d'interés comunitari determinant un cànon a assumir per la promotora en compensació al règim de deures, obligacions i cessions previstes legalment, per un import de 376.307,10 euros, de què es deduiran les cessions de sòl que es formalitzen, com les superfícies a cedir per a viaris públics i valor assignat a la parcel·la entregada.  
- Oficina del Pla de carreteres de la conselleria d'Infraestructures i Transport, de 5 d'agost de 2005, en sentit favorable condicionat.  
- Servei Territorial de Medi Ambient de la conselleria de Territori i Habitatge, amb entrada de 14 de març de 2005, en sentit favorable condicionat.  
- conselleria d'Indústria, rebut el 22 de novembre de 2005, favorable, sempre que es complisquen les condicions estipulades en aquest.  
- Aigües d'Alacant, rebut el 25 de gener de 2007, sobre la disponibilitat de recursos suficients a l'efecte d'un possible increment d'aigua a conseqüència de l'ampliació sol·licitada, concloent que AMAEM disposa d'uns aprofitaments de cabals, fins a un màxim de 59.922.535 m³/any, procedents de la seua concessió d'aigües subterrànies i d'altres aprofitaments externs, que li han sigut atorgats per la Confederació Hidrogràfica del Xúquer, per a ús d'abastiment a uns quants municipis, entre els que es troba Alacant, per la qual cosa un increment de 100.000 m³/any no comporta un increment significatiu del consum  
- La directora general de Gestió del Medi Natural, de la conselleria de Territori i Habitatge, va dictar el 27 d'abril de 2005 declaració d'impacte ambiental favorable, només a l'efecte ambiental, per a la instal·lació d'una planta d'assecament tèrmic de fangs EDAR i posterior valorització energètica en el forn de clínquer, sempre que es complisquen les condicions establides en aquesta.  
Igualment s'ha sol·licitat informe dels organismes següents, sense que fins a la data conste la seua recepció:  
- Direcció General d'Obres Públiques - Divisió de Recursos Hidràulics, de la conselleria d'Infraestructures i Transport, reiterat el 23 de gener de 2006 i no rebut fins a la data.  
- Confederació Hidrogràfica del Xúquer, del Ministeri de Medi Ambient, sol·licitat el 5 d'octubre de 2005 i reiterat el 23 de gener de 2006, no rebut fins a la data.  
Tercer  
La sol·licitud va ser admesa a tràmit per Resolució de 18 de setembre de 2006, de la secretària autonòmica de Territori i Medi Ambient.   
L'expedient ha sigut objecte de tràmit d'informació pública mitjançant anunci publicat en el tauler d'edictes de l'ajuntament afectat, en un diari d'informació general publicat a la Comunitat Valenciana i en el Diari Oficial de la Comunitat Valenciana núm. 5370, de 19 d'octubre de 2006, com també l'avís a titulars cadastrals amb drets afectats per l'actuació.  
Quart  
Durant la tramitació de l'expedient el Sr. Carlos Arribas Ugarte, en nom propi i en representació de la Federació Ecologistes en Acció del País Valencià, ha presentat les al·legacions següents:  
- Primera: la Resolució de 18 de setembre de 2006, de la Secretaria Autonòmica de Territori i Medi Ambient, fa cas omís de la declaració d'impacte ambiental (DIA) dictada el 27 d'abril de 2005 per la directora general de Gestió del Medi Natural.  
- Segona: la Resolució de 18 de setembre de 2006, de la Secretaria Autonòmica de Territori i Medi Ambient, i el projecte promogut per Cemex España, SA., fan cas omís de les determinacions del II Pla de sanejament de la Comunitat Valenciana. En aquest II Pla s'establia la implantació d'una extracció tèrmica de fangs en les mateixes EDAR d'Alacant (Racó de Lleó i Muntanya Orgègia), després d'una centrifugació d'alt rendiment.  
- Tercera: en l'anunci del Diari Oficial de la Comunitat Valenciana núm. 5370 es fa referència a la informació pública d'un estudi d'impacte ambiental que no hi ha en la documentació aportada per Cemex España, SA.  
- Quarta: el promotor de la declaració d'interés comunitari hauria de ser Emarsa i no Cemex España, SA., a que la primera serà el titular final de les instal·lacions d'assecament de fangs, tal com s'estableix en el Conveni firmat entre l'Entitat Pública de Sanejament d'Aigües Residuals (EPSAR) i Cemex Espanya, SA.  
Cinqué  
En sessió de 7 de maig de 2007, la Comissió Informativa d'Urbanisme va acordar proposar l'aprovació definitiva de l'ordenació urbanística per a l'actuació integral consistent en l'ampliació d'ús d'una fàbrica de ciments a planta d'assecament de fangs de depuradores, i l'adjudicació de la referida actuació integral a la mercantil Cemex España, SA., condicionant i vinculant aquesta adjudicació a l'execució de l'actuació d'acord amb determinades condicions.  
FONAMENTS DE DRET  
Primer  
Aquest procediment té el seu origen amb anterioritat a l'entrada en vigor de la Llei 10/2004, de 9 de desembre, del Sòl No Urbanitzable, per la qual cosa, d'acord amb la disposició transitòria tercera apartat segon de l'esmentada Llei 10/2004, de 9 de desembre, del Sòl No Urbanitzable, "els procediments ja iniciats en l'organisme competent sobre autoritzacions prèvies o declaracions d'interés comunitari en sòl no urbanitzable a l'entrada en vigor d'aquesta Llei es conclouran d'acord amb el que disposa la legislació anterior."  
Per quant antecedeix, aquest expedient ha de resoldre's a la llum del que estableixen els articles 8.2 i 20 de la Llei 4/1992, de 5 de juny, de la Generalitat, sobre sòl no urbanitzable, completat amb el Pla general municipal aprovat definitivament el 27 de març de 1987 per la Comissió Territorial d'Urbanisme d'Alacant, i la resta de legislació vigent en matèria d'urbanisme. Els terrenys estan classificats com sòl no urbanitzable comú de tolerància d'activitats diverses, (articles 45 i 47.5), sent l'ús compatible.  
Segon  
Es tracta d'una actuació integral, complint la sol·licitud el que estableix la Llei per a la tramitació extraordinària d'aquestes activitats, ja que es tracta d'una activitat terciària d'especial importància per la seua magnitud i el servei que presta a una activitat industrial, es desenrotlla en una parcel·la que ocupa una superfície superior a 4 ha i es compleixen els requisits establits en l'article 20.1 de la Llei 4/1992, de 5 de juny, de la Generalitat, sobre Sòl No Urbanitzable:  
a) Que per les seues característiques i el seu impacte territorial no puguen emplaçar-se en els sòls urbans, urbanitzables o aptes per a la urbanització previstos pels planejaments vigents en els municipis de la zona.  
b) Que queden suficient i adequadament resolts, a càrrec de l'actuació, la totalitat dels serveis requerits pel seu establiment i funcionament, sense que es produïsca una sobrecàrrega de demanda en les infraestructures i serveis generals.  
c) Que s'assumisca l'aplicació a l'actuació del règim de deures, obligacions i cessions pròpies de l'adjudicatari d'un programa d'actuació urbanística en sòl urbanitzable no programat, que mai podran ser inferiors a les legals pròpies del sòl urbanitzable programat.   
Tercer  
Es preveu la instal·lació d'una planta d'assecament tèrmic de fangs de depuradora, per a la seua posterior valoració del fang sec en el forn de la fàbrica de ciment. La instal·lació bàsica per a l'assecament de fangs estarà constituïda per dos túnels d'assecament tèrmic mitjançant aire calent, un intercanviador aire-aigua per a aprofitar la calor residual del forn clínquer i les instal·lacions de descàrrega i emmagatzemament de fangs humits, a més d'altres instal·lacions auxiliars necessàries per al funcionament correcte de la nova planta.  
L'accés rodat s'efectuarà pels vials ja existents d'accés al recinte industrial, que parteixen de l'autovia central en una carretera de 7 metres d'amplària de plataforma, amb un trànsit compost essencialment pels vehicles que accedeixen a la planta i de pas cap al Pla de la Vallonga. S'estima l'entrada a la planta d'un mitjana d'11 camions diaris de transport de fangs des de les depuradores fins a la planta d'assecament.  
L'abastiment d'aigua s'efectua des dels punts de subministrament actuals de la fàbrica de ciments.  
L'energia elèctrica se subministra des dels punts de subministrament actuals de la fàbrica de ciments.  
Les aigües industrials i sanitàries es connecten a través d'un ramal de connexió a la xarxa pública, actualment en fase de tramitació.  
Les aigües pluvials es connectaran a la xarxa de recollida d'aigües pluvials de la fàbrica, que està en fase de tramitació.  
Serà necessari construir un col·lector de gravetat que enviarà els desaigües i aigües residuals produïdes i recollides en la planta d'assecament fins a la xarxa general de sanejament municipal.  
En relació amb l'impacte ambiental s'ha sol·licitat l'atorgament de l'autorització ambiental integrada per a les instal·lacions existents de fàbrica de ciment i per a les noves instal·lacions consistents en planta d'assecament tèrmic de fangs EDAR i instal·lació de valorització de fang sec en el forn de la fàbrica de ciment. Actualment la tramitació correspon a l'expedient 027/04-IPPC, seguit davant de la Direcció General de Qualitat Ambiental. Amb data 27 d'abril de 2005, la directora general de Gestió del Medi Natural va dictar declaració d'impacte ambiental favorable per a l'ampliació projectada.  
Quart  
La relació entre els paràmetres del projecte i els permesos per la normativa urbanística municipal és la taula següent:  
  
\* \* \* \*\* \* \* \* \* \*   
  
Cinqué  
Segons l'article 20.1 de la Llei 4/1992, de 5 de juny, de la Generalitat, sobre Sòl No Urbanitzable, aquestes actuacions estaran exemptes de la limitació en el termini de vigència de l'atribució de l'ús i aprofitament, com també del pagament del cànon d'aprofitament urbanístic.  
Sisé  
S'aporten escriptures de propietat que acrediten la titularitat dels terrenys, com també els compromisos exigits per l'article 20.1.c) de la Llei 4/1992, de 5 de juny, sobre el Sòl No Urbanitzable, en el qual s'assumeix l'aplicació a l'actuació del règim de deures, obligacions i cessions pròpies de l'adjudicatari d'un programa d'actuació urbanística en sòl urbanitzable no programat.  
Dades relatives a la parcel·la:  
- Referència cadastral: 07772I36583028, partida Font Calent, parcel·la 3, (superfície: 261590)   
- Inscripció registral: Registre de la propietat d'Alacant, Núm. 3, finca 32.165, folis 1 al 7 i 90 al 93 del tom 496 i 108 al 119 del tom 533.  
- Propietat: Cemex España, SA.  
Seté  
A la vista de les al·legacions plantejades a l'expedient i assenyalades en l'antecedent quart cal indicar el següent:  
- Al·legació Primera: la Resolució de 18 de setembre és una Resolució d'admissió a tràmit de la sol·licitud de declaració d'interés comunitari, en la qual no hi ha confusió entre la declaració d'impacte ambiental (d'ara en avant DIA) i l'autorització ambiental integrada, ja que s'indica que la DIA per a la instal·lació d'una planta d'assecament tèrmic de fangs EDAR i posterior valorització energètica es va tramitar en el marc de l'autorització ambiental integrada, expedient 027/04 IPPC, i la directora general de Gestió del Medi Natural dicta DIA favorable el 27 d'abril de 2005.  
En aquest sentit cal recordar a l'al·legant que l'òrgan amb competència substantiva que finalment autoritzarà, si és possible, la instal·lació, és la Direcció General de Qualitat Ambiental, en el procediment d'autorització ambiental integrada. La declaració d'interés comunitari és un procediment de caràcter urbanístic, com també els informes que s'emeten des del Servei Territorial de Medi Ambient d'Alacant, són un més dins de la tramitació. És la Direcció General de Qualitat Ambiental, quan finalitze el procediment de la DIC, la que autoritzarà o no la instal·lació, amb els condicionants que s'estimen oportuns, recollint, com és obvi, els establits en la DIA.  
- Al·legació segona: tal com s'ha mencionat en l'al·legació primera, l'autorització ambiental integrada recollirà el que disposa la DIA, en concret només se sotmetran a valorització energètica aquells fangs que no puguen valorar-se d'una altra manera d'acord amb les jerarquies establides d'acord amb els objectius i principis generals en matèria de gestió de residus i fangs de depuració.  
- Al·legació tercera: tal com s'assenyala en la pròpia al·legació, la sol·licitud ja va ser sotmesa a avaluació d'impacte ambiental dins del procediment d'autorització ambiental integrada, resolent-se la DIA favorablement el 27 d'abril de 2005, anterior a la Resolució d'admissió a tràmit, de 18 de setembre de 2006, de la secretària autonòmica de Territori i Medi Ambient. No obstant això, Cemex España SA. va aportar dos exemplars del EIA advertint que l'expedient de declaració d'impacte ambiental es trobava en aquells moments en tramitació en la conselleria de Territori i Habitatge. Una vegada conclosa la tramitació, es va aportar i va incorporar a l'expedient una còpia de la Resolució de la Direcció General de Qualitat Ambiental per la que es concedeix la DIA amb caràcter favorable.  
- Al·legació quarta: l'expedient de declaració d'interés comunitari es tramita com a actuació integral pel procediment extraordinari de l'article 20 de la Llei 4/1992, de 5 de juny, de la Generalitat, sobre Sòl No Urbanitzable. L'àmbit d'aquesta actuació integral comprén la totalitat de la superfície del recinte industrial destinat a la fabricació de ciment. Tant els terrenys com les instal·lacions existents en aquests pertanyen en propietat a Cemex España, SA., la titularitat del qual va ser acreditada amb la sol·licitud de la DIC. Per tant resulta indiscutible la legitimació de Cemex España, SA., per a actuar com a promotor de l'actuació integral que s'ha de realitzar en terrenys de la seua propietat, assumint els corresponents compromisos urbanístics, en compensació al règim de deures, obligacions i cessions legalment previstos.  
Vuité  
L'actuació haurà de complir, en tot cas, els condicionants següents:  
1. Els derivats de l'informe del Servici Territorial de Medi Ambient:  
- ... haurà de sol·licitar l'autorització administrativa per a la gestió de residus, i complir les obligacions derivades d'aquesta gestió, segons el que estableix la Llei 10/2000, de 12 de desembre, de la Generalitat, de Residus de la Comunitat Valenciana, i Llei 10/1998, de 21 d'abril, de Residus. Així mateix, haurà d'ajustar-se al que estableix el Pla nacional de fangs de depuradores d'aigües residuals 2001-2006.  
- Els residus resultants del procés de tractament seran entregats a gestors autoritzats, donant prioritat a la valorització d'aquests.  
- L'activitat que s'ha de desenvolupar està catalogada com a activitat potencialment contaminant de l'atmosfera, per la qual cosa haurà de complir les obligacions establides en el Decret 833/1975, de 6 de febrer, pel qual es desenvolupa la Llei 38/1972, de 22 de desembre, de Protecció de l'ambient atmosfèric, i l'Ordre de 18 d'octubre de 1976, sobre prevenció i correcció de la contaminació atmosfèrica d'orige industrial.  
- L'abocament de les aigües residuals sanitàries i de procés en la xarxa de clavegueram municipal es realitzarà en les condicions que establisca l'Ordenança municipal d'abocament. Així mateix, haurà de disposar de la corresponent autorització d'abocament de l'Ajuntament o gestor de la xarxa.  
- Respecte a la prevenció i correcció de la generació de sorolls i vibracions es tindrà en compte el que estableix la Llei 7/2002, de 3 de desembre, de la Generalitat, de protecció con-tra la Contaminació Acústica; el Decret 266/2004, de 3 de desembre, del Consell, pel qual s'estableixen normes de prevenció i correcció de la contaminació acústica en relació amb activitats, instal·lacions, edificacions, obres i serveis; Ordenança municipal i la normativa urbanística municipal.  
2. Els derivats de l'informe de l'Oficina del Pla de carreteres de la conselleria d'Infraestructures i Transport, pel que el promotor executarà a costa seu l'execució de dues glorietes, amb la qual cosa se soluciona un greu problema en la intersecció existent al costat de la cinta de CEMEX. No obstant això, per l'alta IMD de pesants existent, seria convenient que les glorietes tinguen, com a mínim, 30 m. de diàmetre. Per això es recomana que s'estudie la possibilitat d'augmentar la grandària de les glorietes.  
Nové  
De conformitat amb el que disposa l'article 20.1 de la Llei 4/1992, de 5 de juny, de la Generalitat, sobre Sòl No Urbanitzable, en relació amb l'article 5.h) del Decret 201/2003, de 3 d'octubre, del Consell, que va aprovar el Reglament dels Òrgans Urbanístics de la Generalitat, la competència per a l'aprovació de la seua ordenació correspon al Consell.  
Vistos els preceptes legals citats i els altres de pertinent i general aplicació, conforme a l'Acord de la Comissió Informativa d'Urbanisme d'Alacant, i a proposta del conseller de Medi Ambient, Aigua, Urbanisme i Habitatge, el Consell   
ACORDA  
Primer  
Aprovar definitivament l'ordenació urbanística per a l'actuació integral consistent en l'ampliació d'ús d'una fàbrica de ciments a planta d'assecament de fangs de depuradores per a la seua posterior valorització energètica a la partida Fontcalent-Serreta Llarga, polígon 43, parcel·la 3, del municipi d'Alacant, en els termes que es deriven de la documentació tècnica assumida per la mercantil Cemex España, SA., que afecta una superfície de 261.590,53 m², com a actuació integral d'interés comunitari que s'ha de realitzar en els termes de l'article 20 de la Llei 4/1992, de 5 de juny, de la Generalitat, sobre Sòl No Urbanitzable.  
Segon  
Adjudicar la referida actuació integral d'interés comunitari a la mercantil esmentada, Cemex España, SA., a qui se li atorga la legitimació necessària a l'efecte de l'article 20 de la Llei 4/1992 per a promoure l'actuació urbanística aprovada.  
Tercer  
Condicionar i vincular aquesta adjudicació al fet que la mercantil seleccionada execute l'actuació d'acord amb les condicions següents:  
1) L'execució de l'actuació integral s'ajustarà al projecte presentat a aquest efecte, amb la documentació complementària aportada durant la tramitació de l'expedient. Així mateix, seran d'observança les condicions fixades per les distintes administracions que han participat en el procediment i, particularment, en la declaració d'impacte ambiental de 27 d'abril de 2005.   
2) La mercantil Cemex España, SA., haurà de pagar en concepte de compensació al règim de deures, obligacions i cessions previstes legalment la quantitat de 376.307,10 euros, de la qual es deduiran les cessions de sòl que es formalitzen, com les superfícies que s'han de cedir per a viaris públics i valor assignat a la parcel·la entregada.  
3) Obtenir de l'Ajuntament d'Alacant les llicències municipals necessàries amb caràcter previ a l'execució de les obres, sense perjudici de qualsevol altra autorització que siga necessària per a la implantació i funcionament de la instal·lació d'acord amb la normativa de concurrent aplicació.   
4) Tot canvi que es produïsca en la titularitat de la promoció objecte d'aquesta actuació integral haurà de ser autoritzada pel Consell.  
5) L'acord d'adjudicació expressat en el precedent apartat segon, sense perjudici del que disposa l'apartat tercer, caducarà si en el termini d'un any, comptador de la seua publicació en el Diari Oficial de la Comunitat Valenciana, la interessada no ha sol·licitat, en condicions d'obtenir, la preceptiva llicència municipal d'obres. Així mateix, el termini màxim per a l'execució de l'actuació integral serà el que s'assenyale en la llicència municipal, amb un màxim de dos anys, prorrogables per Resolució del conseller de Medi Ambient, Aigua, Urbanisme i Habitatge. L'eventual declaració de caducitat de l'adjudicació l'emetrà, arribat el cas, el conseller de Medi Ambient, Aigua, Urbanisme i Habitatge, a qui aquest acord confereix les facultats necessàries amb aquest fi, després de l'expedient previ instruït amb l'audiència de l'interessat i de l'Ajuntament d'Alacant. Aquesta declaració, si es produeix, determinaria la suspensió temporal de la declaració d'interés comunitari d'aquesta actuació integral, fins que el Consell resolga una nova adjudicació d'aquesta o la suspensió definitiva.  
A més de l'esmentada llicència municipal d'obres, l'adjudicatari haurà d'obtenir els permisos, llicències i autoritzacions que siguen necessàries per al lícit exercici de l'activitat.  
6) El desenrotllament de l'actuació integral s'haurà d'ajustarà al projecte presentat pel promotor-adjudicatari, amb la documentació complementària aportada durant la tramitació de l'expedient, respectant les condicions fixades per les distintes administracions que han participat en el procediment.  
Valencia, 20 de juliol de 2007.  
El Vicepresident Primer i Secretari del Consell,  
Vicente Rambla Momplet.